Title: พระราชกฤษฎีกาเปลี่ยนแปลงเขตอำนาจศาลแขวงนครศรีธรรมราช พ.ศ. 2523

พระราชกฤษฎีกา

พระราชกฤษฎีกา
เปลี่ยนแปลงเขตอำนาจศาลแขวงนครศรีธรรมราช
พ.ศ. ๒๕๒๓

ภูมิพลอดุลยเดช ป.ร.
ให้ไว้ ณ วันที่ ๒๔
ธันวาคม พ.ศ. ๒๕๒๓
เป็นปีที่ ๓๕
ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช
มีพระบรมราชโองการโปรดเกล้าฯ ให้ประกาศว่า

โดยที่เป็นการสมควรเปลี่ยนแปลงเขตอำนาจศาลแขวงนครศรีธรรมราช

อาศัยอำนาจตามมาตราในมาตรา ๑๕๙
ของรัฐธรรมนูญแห่งราชอาณาจักรไทยและมาตรา ๓
แห่งพระราชบัญญัติจัดตั้งศาลแขวงและวิธีพิจารณาความอาญาในศาลแขวง พ.ศ. ๒๔๙๙
จึงทรงพระกรุณาโปรดเกล้าฯ ให้ตราพระราชกฤษฎีกาขึ้นไว้ ดังต่อไปนี้

มาตรา ๑ 
พระราชกฤษฎีกานี้เรียกว่า พระราชกฤษฎีกาเปลี่ยนแปลงเขตอำนาจศาลแขวงนครศรีธรรมราช
พ.ศ. ๒๕๒๓

มาตรา ๒[๑] 
พระราชกฤษฎีกานี้ให้ใช้บังคับตั้งแต่วันที่ ๒๖ ธันวาคม พ.ศ. ๒๕๒๓เป็นต้นไป

มาตรา ๓ 
ให้ศาลแขวงนครศรีธรรมราชในจังหวัดนครศรีธรรมราชซึ่งมีเขตอำนาจในอำเภอเมืองนครศรีธรรมราช
อำเภอขนอม อำเภอชะอวด อำเภอท่าศาลา อำเภอทุ่งสง อำเภอร่อนพิบูลย์ อำเภอลานสะกา
และอำเภอสิชล มีเขตอำนาจเฉพาะในอำเภอเมืองนครศรีธรรมราช อำเภอขนอม อำเภอชะอวด
อำเภอท่าศาลา อำเภอลานสะกา และอำเภอสิชลเท่านั้น

มาตรา ๔ 
บรรดาคดีของเขตท้องที่อำเภอทุ่งสง และอำเภอร่อนพิบูลย์
ที่ค้างพิจารณาอยู่ในศาลแขวงนครศรีธรรมราชในวันเปิดทำการศาลจังหวัดทุ่งสง
ซึ่งจัดตั้งขึ้นตามกฎหมายว่าด้วยการจัดตั้งศาลจังหวัดที่อำเภอทุ่งสง
จังหวัดนครศรีธรรมราช ให้คงพิจารณาพิพากษาในศาลแขวงนครศรีธรรมราช

มาตรา ๕ 
ให้รัฐมนตรีว่าการกระทรวงยุติธรรมรักษาการตามพระราชกฤษฎีกานี้

ผู้รับสนองพระบรมราชโองการ
พลเอก ป.  ติณสูลานนท์
นายกรัฐมนตรี

หมายเหตุ :- เหตุผลในการประกาศใช้พระราชกฤษฎีกาฉบับนี้ คือ
โดยที่ตามพระราชกฤษฎีกาเปลี่ยนแปลงเขตอำนาจศาลแขวง พ.ศ. ๒๕๑๗
ศาลแขวงนครศรีธรรมราชมีเขตอำนาจในอำเภอทุ่งสงและอำเภอร่อนพิบูลย์อยู่ก่อนแล้ว
ดังนั้น
เมื่อศาลจังหวัดทุ่งสงซึ่งได้จัดตั้งขึ้นใหม่ตามพระราชบัญญัติจัดตั้งศาลจังหวัดที่อำเภอทุ่งสง
จังหวัดนครศรีธรรมราช พ.ศ. ๒๕๒๐ เปิดทำการ
จึงทำให้ศาลทั้งสองมีเขตอำนาจในท้องที่อำเภอทุ่งสงและอำเภอร่อนพิบูลย์ซ้อนกัน
ทำให้เกิดความสับสนและความไม่สะดวกแก่ประชาชนและเจ้าหน้าที่ที่เกี่ยวข้องได้เพราะคดีที่เกิดขึ้นในท้องที่อำเภอทุ่งสงและอำเภอร่อนพิบูลย์
และเป็นคดีที่ไม่อยู่ในอำนาจศาลแขวงนครศรีธรรมราชต้องดำเนินกระบวนพิจารณาที่ศาลจังหวัดทุ่งสง
ซึ่งตั้งอยู่ที่อำเภอทุ่งสง แต่คดีที่เกิดขึ้นในท้องที่เดียวกันและเป็นคดีที่อยู่ในอำนาจศาลแขวงจะต้องไปดำเนินกระบวนพิจารณาที่ศาลแขวงนครศรีธรรมราช
ซึ่งตั้งอยู่ที่อำเภอเมืองนครศรีธรรมราช
จึงสมควรตัดทอนเขตอำนาจศาลแขวงนครศรีธรรมราชมิให้คลุมถึงท้องที่อำเภอทุ่งสงและอำเภอร่อนพิบูลย์  จึงจำเป็นต้องตราพระราชกฤษฎีกานี้ขึ้น

ศุภกรณ/ผู้จัดทำ
๒๖ ตุลาคม ๒๕๕๓

เอกฤทธิ์/ผู้ตรวจ
๔ พฤศจิกายน ๒๕๕๓

[๑] ราชกิจจานุเบกษา
เล่ม ๙๗/ตอนที่ ๒๐๐/ฉบับพิเศษ หน้า ๙/๒๕ ธันวาคม ๒๕๒๓